Praesentibus et futuris mandare curavimus quod quidam fratres venientes a Cistercio, Joannes et Gervasius et alii, voluerunt habitationem facere in parochia S. Symphoriani, in malleo quae est S. Petri foris portae. Quod audiens abbas Desiderius et prior S. Juliani de Venco, Petrus videlicet Rufus, et ceteri ejusdem monasterii fratres, venerunt ante domnum Guidonem, Viennensem archiepiscopum, et canonicos ejusdem ecclesiae, et ne ecclesia S. Mauricii hoc pateretur multis precibus supplicarunt. At illi, monasterium S. Petri asserentes a suis antecessoribus fundatum et donis ac possessionibus ampliatum, nullo modo id volentes minuere vel laedere, praedictos fratres eremitas convenerunt et ne id fieret omnino interdixerunt. Ut autem hoc audivit Siebodus de Bellovidere, qui eos ibi conduxerat, ad abbatem S. Petri cum multis rogatis et supplicatis, et ut hoc sustineret obnixe postulavit. Tandem diu et multum fratres supradicti S. Petri monasterii reluctantes ad praedictum locum ex utraque parte venerunt, et certum terminum, praesente archiepiscopo, posuerunt. Insuper locum illum Bonam Vallem vocaverunt, confirmantes ut neque ibi, neque in aliis S. Petri locis et parochiis sine consensu eorum se supercrescerent. Promiserunt etiam per manum jamdicti archiepiscopi, ut eis decimas sicut parochiani S. Petri ex integro redderent, et sicut amici, salvo Cisterciensi instituto, juxta eos habitarent. Confirmatum est etiam ab omni S. Mauricii capitulo et ab universis qui ibi adfuerunt, quod, si praefatus locus ab illis desereretur, ad monasterium S. Petri reverteretur. Signum domni Guidonis, Viennensis archiepiscopi. S. Desiderii abbatis, S. Siebodi decani. S. Guigonis de Suirceu. S. Petri de Millery. S. Gerberti de Peraci. S. Humberti de Bellagarda. S. Guillelmi de Chascias. S. Hugonis de Septimo. S. Amblardi de Verney. S. Desiderii prioris Serrae. S. Paschalis sacristae. S. Petri eleemosinarii. S. Sieboldi de Belleveer. S. Rostagni et Eraclii fratrum de Crossol et aliorum multorum qui adfuerunt. Acta per manum Stephani, cancellarii Viennensis, VII cal. Octobris, anno MCXX, ind. XIII, luna III, feria sexta.